Dronning Silvia anmelder omstridt kongebilde
Ifølge den svenske avisen Aftonbladet har dronning Silvia anmeldt avisene, inkludert Aftonbladet, til Allmänhetens presseombudsmann (tilsvarende Pressens Faglige Utvalg i Norge). Det omstridte bildet «Pizzabuffén» av kunstneren Elisabeth Ohlson Wallin ble først publisert i magasinet Tiden i oktober i fjor, før det ble gjengitt i blant annet Aftonbladet, Expressen og Sydsvenskan. BAKGRUNN:Manipulert kongebilde vekker oppsikt På det manipulerte bildet står kong Carl Gustaf i midten, omgitt av sine venner og andre personer knyttet til skandalene i kjølvannet av boken «Den motvillige monarken» som ble sluppet i november 2010.Naken på bordet ligger kong Carl Gustafs påståtte elskerinne Camilla Henemark, kun dekket til av pizzastykker. Dronning Silvia ligger på kne og skrubber gulvet, og avdekker at det er risset inn et hakekors på gulvet under teppet. - Det har tatt meg over ett år å våge å vise bildet, men til slutt kjente jeg at jeg måtte. Jeg har vært nervøs for å vise dette bildet, sa Wallin til VG i fjor.Tidligere har dokumentarserien «Kalla Fakta» på svensk TV4 avslørt at Silvias far, Walther Sommerlath, overtok en jødisk fabrikk i Berlin i 1939. - Hennes majestet Dronningen har blitt utsatt for en tilsynelatende alvorlig og uforsvarlig publisitetsskade. Skaden forsterkes av at Dronningen er gemalen til Sveriges statsoverhode og på denne måten representerer nasjonen i Sverige og utenlands, skriver riksmarskalken Svante Lindqvist i anmeldelsen ifølge den svenske avisen. - Sammen med overskriften formidler fotomontasjen påstanden at Dronningen forsøker å feie nazismen under teppet for dermed å skjule ødeleggelsene den forårsaket, heter det i anmeldelsen.Aftonbladets utgiver Jan Helin sier i en kommentar at det i allmenhetens interessen i å publisere bildet. - Det er laget av en av Sveriges mest kjente kunstnere og er beregnet å vises for allmenheten. Det er laget som en satire over en rekke hendelser rundt kongefamilien som var aktuelle på den tiden, sier Helin til Aftonbladet. Presseombudsmannen (PO) skal ikke ha funnet noen grunn til å følge opp anmeldelsen. - Det er lett å være enig i riksmarskalkens påstand om at bildet er krenkende, sårende og negativ, men PO anser ikke at bildet er så krenkende at det går over grensen for hva som er presseetisk kan aksepteres, skriver presseombudsmannen Ola Sigvardsson i en uttalelse. Det svenske slottet har nå klaget på denne beslutningen og henstiller til at PO prøver saken på nytt, ifølge Expressen. Det har ikke lykkes Aftonbladet i å få en kommentar fra kunstneren.Bildet er ett i en serie på tre bilder, der de to andre er av Carl Bildt og statsminister Fredrik Reinfeldt. Den svenske kunstneren har tidligere forklart at hun ikke spurte noen av de involverte om lov før hun publiserte bildet. - Jeg spurte ikke om lov. Jeg bestemte meg for ikke å spørre noen om lov. Jeg sendte bildet til Camilla dagen før slik at hun var forberedt. Kanskje har jeg gjort feil, kanskje ikke, sa hun til VG i oktober ifjor.- Det er oppsiktsvekkende og slett ikke daglig kost at en kongelig klager inn en sak på denne måten, sier kongeekspert Kjell Arne Totland. Den svenske kongefamilien har tidligere gått til sak mot tysk ukepresse for overtramp - og vunnet fram. - Men de har aldri før gjort dette i eget land. Og det er verdt å merke seg at det er dronning Silvia som gjør det. Det kan nesten virke som «noen har snakket sammen» i kongehusene den siste tiden. Her hjemme varslet jo Slottets Marianne Hagen forleden at kongefamilien vurderer å anmelde angivelige overtramp her hjemme.
Dronning Silvia rapporterer avisene som trykket et bilde av svenskekongens påståtte elskerinne naken og kun dekket av pizza.